Na podlagi Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916), [21/18](http://www.uradni-list.si/1/objava.jsp?sop=2018-01-0887) – ZNOrg, 3/22 – ZDeb in 105/22 – ZZNŠPP, v nadaljnjem besedilu: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo Republike Slovenije objavlja

**Javni razpis za izbor kulturnih projektov na področju intermedijskih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo**

(v nadaljnjem besedilu: javni razpis z oznako JPR-IMU-2025)

1. **NAZIV IN SEDEŽ NAROČNIKA JAVNEGA RAZPISA**

Republika Slovenija, Ministrstvo za kulturo, Maistrova ulica 10, 1000 Ljubljana (v nadaljnjem besedilu: ministrstvo).

1. **PREDMET IN PODROČJE JAVNEGA RAZPISA**

Predmet javnega razpisa z oznako **JPR-IMU-2025** je sofinanciranje kulturnih projektov na področju intermedijskih umetnosti, ki jih bodo v letu 2025 izvedli naslednji izvajalci:

* nevladne organizacije na področju kulture, katerih programi niso bili izbrani na javnem razpisu z oznako JPR-PROG-2022-2025 oziroma katerih projekti, prijavljeni na ta razpis, niso vključeni v sklop večletnih kulturnih projektov, ki so bili izbrani na javnem razpisu z oznako JPR-VP-22-25;
* javni zavodi na področju kulture, ki jih ministrstvo v letu 2024 ni neposredno pozvalo k predložitvi programa dela in finančnega načrta za leto 2025 oziroma katerih projekti, prijavljeni na ta razpis, ne spadajo v okvir večletnih kulturnih projektov, ki so bili izbrani na javnem razpisu z oznako JPR-VP-22-25;
* samozaposleni v kulturi in druge fizične osebe, ki delujejo na področju intermedijskih umetnosti.

V tem razpisu uporabljeni izrazi, ki se nanašajo na osebe in so zapisani v slovnični obliki za moški spol, so uporabljeni kot nevtralni za ženski in moški spol.

1. **CILJI JAVNEGA RAZPISA**

Sofinanciranje je namenjeno podpori kulturnih projektov na področju intermedijskih umetnosti, ki so v javnem interesu ter so prepoznani kot vrhunski in nujni za uresničevanje načel raznovrstnosti in dostopnosti javnih kulturnih dobrin, sledijo smernicam trajnostnega razvoja in zelenega prehoda v kulturi, spodbujanju ustvarjalnosti samozaposlenih v kulturi na področju intermedijskih umetnosti in zagotavljanju pogojev za njihovo ustvarjalno delo ter spodbujanju razvoja uveljavljajočih se perspektivnih ustvarjalcev.

1. **OPREDELITVE POJMOV**

**Intermedijske umetnosti** so v kontekstu tega razpisa opredeljene kot umetniške prakse, ki v raziskovanju novih izraznih možnosti delujejo na presečiščih umetnosti, različnih znanosti, ved ali sodobnih tehnologij. Pri svojem ustvarjalnem izrazu, uporabljenih orodjih ter pristopih se opirajo na informacijske in komunikacijske tehnologije oziroma medije, vsebujejo pa tudi njihovo kritično refleksijo v družbenem kontekstu. V praksi se najpogosteje manifestirajo kot instalacija, razstava, performans ali intervencija v javnem prostoru, v virtualnih prostorih oziroma na medmrežju, pa tudi kot nove eksperimentalne predstavitvene oblike.

**Projekt** je posamezna kulturna aktivnost, ki je po zasnovi, vsebini, izvedbi in obsegu zaključena celota, kar je mogoče razbrati iz prijaviteljevih v celoti izpolnjenih prijavnih obrazcev in obveznih prilog. Projekt bo dostopen javnosti in bo izveden v letu 2025.

**Produkcija** je projekt, katerega prva javna predstavitev je načrtovana in bo realizirana v letu 2025.

**Postprodukcija** zajema celotno načrtovano realizacijo ponovitev prvoizvedene produkcije, ki je bila javnosti prvič predstavljena po 1. 1. 2023.

**Avtorski projekt fizičnih oseb ali samozaposlenih v kulturi** je projekt z jasnim umetniškim konceptom avtorja, ki bistveno prispeva k raznolikosti avtorskih izrazov na področju intermedijskih umetnosti in ga bo prijavitelj izvedel v letu 2025. Rezultati projekta morajo biti javno dostopni, ministrstvo pa sofinancira tudi vse dejavnosti avtorja, ki so potrebne za realizacijo projekta.

**Avtorski projekt mladega avtorja** je projekt, ki ga prijavlja samozaposleni v kulturi ali fizična oseba, ki je avtor projekta in na zadnji dan roka za oddajo vlog na razpis še ne bo dopolnil 29 let (ali umetniški kolektiv, ki je avtor projekta in katerega vsi člani na zadnji dan roka za oddajo vlog na razpis še ne bodo dopolnili 29 let).

**Upravičene osebe na razpisnem področju** so prijavitelji projektov, ki delujejo na področju intermedijskih umetnosti in na tem področju izpolnjujejo splošne in posebne pogoje.

**Prijavitelj projekta** je izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Odgovorna oseba prijavitelja projekta** je odgovorni nosilec projekta, ki poslovno in vsebinsko predstavlja in zastopa kulturno organizacijo, oziroma posameznik (ali člani umetniškega kolektiva) v vlogi avtorja.

**Nevladne organizacije na področju kulture** so pravne osebe, ki so ustanovljene kot društva, zasebni zavodi, ustanove in drugo. Nevladno organizacijo opredeljuje 2. člen Zakona o nevladnih organizacijah (Uradni list RS, št. 21/18, v nadaljnjem besedilu: ZNOrg).

**Samozaposleni v kulturi** so osebe, ki so na zadnji dan roka za oddajo vlog na razpis vpisane v Razvid samozaposlenih v kulturi, ki ga vodi ministrstvo.

**Fizične osebe** so posamezniki z različnimi statusi (samostojni podjetniki, zaposleni, upokojeni, brezposelni in drugi). Višina izplačila za odobrene projekte fizičnih oseb (razen za samozaposlene v kulturi in samostojne podjetnike) je v pogodbi zapisana v znesku bruto bruto. To pomeni, da so v znesek vključeni tudi vsi davki, prispevki in akontacija dohodnine. Te dajatve odvede že ministrstvo, zato izvajalec s statusom fizične osebe na transakcijski račun prejme le neto znesek.

**Umetniški kolektiv** (v nadaljnjem besedilu: kolektiv) je kolektiv posameznikov, ki nastopa kot nedeljiva enota z lastno avtopoetiko ali enotnim umetniškim ali estetskim pristopom in katerega vsaj en član je samozaposlen v kulturi. Kolektiv je lahko sestavljen iz posameznikov, ki ustvarjajo na različnih umetniških področjih. Na javni razpis se člani kolektiva prijavljajo kot posamezniki v sklopu kolektiva. Kot kolektiv prijavljajo en avtorski projekt. Člani kolektiva izmed sebe imenujejo skupnega predstavnika.

**Skupni predstavnik članov umetniškega kolektiva** je član kolektiva, ki ga izmed sebe izberejo vsi člani kolektiva in ga pooblastijo, da v njihovem imenu oziroma v imenu kolektiva poda prijavo na razpis in v postopku razpisa predstavlja celoten kolektiv. Ne glede na to pa upravna odločba, s katero se odloči o vlogi za sofinanciranje kulturnega projekta kolektiva, vključuje vse posamezne člane kolektiva, prav tako so vsi posamezni člani kolektiva stranke oziroma podpisniki morebitne pogodbe o sofinanciranju.

**Koprodukcija** je enakovreden odnos dveh ali več izvajalcev (nevladne kulturne organizacije s statusom pravne osebe, javni zavodi), ki združijo ustvarjalne zmožnosti in sredstva za uresničitev skupnega projekta. Koprodukcija pomeni, da so vsi partnerji odgovorni za realizacijo projekta, prijavitelj koprodukcije pa je le eden (izvršni producent), čeprav vsi partnerji nosijo enako odgovornost za izvedbo koprodukcijskega projekta in so upravičeni do enakovrednih skupnih referenc, v skladu z medsebojnim pisnim dogovorom. Koprodukcijska razmerja ureja podpisan dogovor, v katerem so jasno opredeljene odgovornosti in dolžnosti posameznega partnerja ter natančno razmejene vse obveznosti (finančne, vsebinske, kadrovske, izvedbene).

**Soorganizatorstvo** je odnos prijavitelja kot nosilca projekta in drugih soorganizatorjev (nevladne organizacije, javni zavodi, samozaposleni v kulturi, druge organizacije in posamezniki), ki s svojimi deleži (prostor, kadri, storitve, tehnična podpora in drugo) pristopijo k realizaciji projekta. Vložek soorganizatorjev je finančno ovrednoten, pravice, odgovornosti in dolžnosti za izvedbo projekta pa nosi izključno prijavitelj.

Referenčni organizatorji, kuratorji, kustosi in avtorji so pravne in fizične osebe, ki so se že izkazale z organizacijo instalacij, razstav, performansov ali festivalskih in drugih dogodkov na področju intermedijskih umetnosti. Tako izvajalci projektov kot sodelujoči avtorji svojo usposobljenost oziroma dosežke dokazujejo z življenjepisi, izjavami in potrdili.

Referenčna prizorišča so tiste galerije in drugi prireditveni prostori, ki so se v preteklosti že uveljavili z organizacijo instalacij, razstav, performansov ali festivalskih oziroma drugih dogodkov s področja intermedijskih umetnosti oziroma jim potrebno referenčnost zagotavljajo sodelavci aktualnega projekta (kuratorji, kustosi, umetniki in drugi). Prijavitelji jih izkazujejo s povzetkom najpomembnejših projektov v zadnjih štirih letih in življenjepisi strokovnih sodelavcev, tudi če je izbrano prizorišče priložnostno.

**Trajnostni razvoj** pomeni zadovoljiti trenutne potrebe, ne da bi pri tem ogrožali zadovoljevanje potreb prihodnjih generacij.[[1]](#footnote-1)

**Zeleni prehod v kulturi** pomeni integracijo trajnostnih praks in okolju prijaznih pristopov v kulturnem sektorju. Glavni cilji zelenega prehoda v kulturi so: zmanjšanje okoljskega odtisa kulturnih dejavnosti ali dogodkov, povečanje ozaveščenosti o okoljskih vprašanjih ter spodbujanje trajnostnih vrednot skozi kulturne izraze.

**UPRAVIČENI STROŠKI**

**Upravičeni stroški,** ki jih sofinancira ministrstvo so:

* **programski stroški projekta**, ki:
* izhajajo iz predmeta pogodbe,
* so nujni za kakovostno izvedbo sofinanciranega projekta,
* so dejansko nastali od 1. januarja 2025,
* nastanejo izključno za namen realizacije sofinanciranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* so transparentni in preverljivi,
* temeljijo na verodostojnih knjigovodskih in drugih listinah,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo istočasno financirani od drugih sofinancerjev projekta (dvojno financiranje).

Stroški za alkoholne pijače, tobačne izdelke in reprezentanco **niso upravičeni stroški projekta.**

* **posredni stroški projekta**, ki:
	+ nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Upravičeni programski stroški projekta se izkazujejo** z računi, pogodbami, potrdili o izvedenih plačilih in drugo obračunsko dokumentacijo v skladu z veljavnimi računovodskimi standardi. Zahtevana dokazila bodo opredeljena v pogodbi o sofinanciranju kulturnih projektov.

**Posredni stroški** **projekta** so določeni kot povprečnina v višini 15 odstotkov vrednosti z odločbo in pogodbo dodeljenih sredstev sofinanciranja in se ne izkazujejo.

**Finančna uravnoteženost** projekta pomeni:

* da so upravičeni stroški projekta uravnoteženi z njegovim obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

**Celotna vrednost projekta** zajema vse načrtovane odhodke.

1. **RAZPISNA PODPODROČJA NA PODROČJU INTERMEDIJSKIH UMETNOSTI**

Ministrstvo v okviru javnega razpisa na področju intermedijskih umetnosti razpisuje štiri podpodročja:

* 1. **Podpodročje: produkcija intermedijskega projekta**

 Podpodročje je namenjeno razvoju in prvi javni predstavitvi intermedijskega projekta, ki ga prijavljajo pravne osebe oziroma javni zavodi ali nevladne organizacije ter je po zasnovi, vsebini, izvedbi in obsegu zaključena celota, je dostopen javnosti in bo izveden v letu 2025.

* 1. **Podpodročje: postprodukcija na referenčnih prizoriščih v Sloveniji ali mednarodnem prostoru**

Podpodročje je namenjeno pripravi in izvedbi javne predstavitve (ene ali več) že realiziranega projekta v Sloveniji ali mednarodnem prostoru. Pravne osebe lahko zaprosijo za sofinanciranje organizacije gostujočega projekta in s tem povezanih stroškov, samozaposleni v kulturi in druge fizične osebe pa le za svoj avtorski honorar za lasten avtorski projekt, ki pa lahko zajema tudi morebitne potne stroške in stroške bivanja (če teh ne krije gostitelj). Projekt lahko prijavljajo javni zavodi, nevladne organizacije, fizična oseba, samozaposleni v kulturi ali kolektiv.

Postprodukcija v Sloveniji ali mednarodnem prostoru obsega ponovitve prvoizvedene produkcije, ki je bila javnosti prvič predstavljena po 1. 1. 2023.

* 1. **Podpodročje: avtorski projekti samozaposlenih v kulturi in drugih fizičnih oseb**

Podpodročje je namenjeno neposredni podpori za ustvarjalno delo in realizacijo avtorskega projekta na področju intermedijskih umetnosti. Projekt lahko prijavlja fizična oseba ali samozaposleni v kulturi ali kolektiv. Projekt ima jasen umetniški koncept in bo izveden v letu 2025. Rezultat avtorskega projekta mora biti javno dostopen, ministrstvo pa sofinancira tudi vse dejavnosti avtorja oziroma kolektiva, ki so potrebne za realizacijo projekta.

* 1. **Podpodročje: avtorski projekt mladega avtorja**

Avtorski projekt mladega avtorja je projekt, ki ga prijavlja fizična oseba ali samozaposleni v kulturi, avtor projekta, ki na zadnji dan roka za oddajo vlog na razpis še ne bo dopolnil 29 let, ali kolektiv, katerega vsi člani izpolnjujejo ta starostni pogoj in so avtorji projekta. Projekt ima jasen umetniški koncept in bistveno prispeva k umetniškemu razvoju mladega avtorja oziroma kolektiva, ter bo izveden v letu 2025. Rezultat avtorskega projekta mladega avtorja ali kolektiva mora biti javno dostopen, ministrstvo pa sofinancira tudi vse dejavnosti avtorja oziroma kolektiva, ki so potrebne za realizacijo projekta.

1. **POGOJI ZA SODELOVANJE NA RAZPISU**

* 1. **Splošni pogoji:**

Vloge na javni razpis lahko oddajo le prijavitelji, ki izpolnjujejo naslednje splošne pogoje:

1. Prijavitelji so javni zavodi ali nevladne organizacije, katerih program ni bil izbran na javnem razpisu z oznako JPR-PROG-2022-2025 oziroma katerih na ta razpis prijavljeni projekti niso sofinancirani v sklopu večletnih kulturnih projektov, ki so bili izbrani na javnih razpisih z oznako JPR-VP-22-25, oziroma če je prijavljeni projekt del drugega javno sofinanciranega projekta ali programa, ne zaprošajo za sofinanciranje stroškov, za katere so jim že bila dodeljena javna sredstva;

ali

so fizične osebe ali samozaposleni v kulturi, ki so avtorji prijavljenega projekta in ki so na zadnji dan roka za oddajo vlog na razpis vpisani v Razvid samozaposlenih v kulturi na ministrstvu;

ali

nastopajo kot umetniški kolektiv, katerega člani so avtorji prijavljenega projekta in katerega vsaj en član je samozaposlen v kulturi in je na zadnji dan roka za oddajo vlog na razpis vpisan v Razvid samozaposlenih v kulturi, ki ga vodi ministrstvo. Če se na razpis prijavlja umetniški kolektiv, vlogo v njegovem imenu poda skupni predstavnik članov kolektiva, ki ga člani kolektiva določijo izmed sebe. V tem primeru je treba k prijavi obvezno priložiti pisni dogovor med člani kolektiva, ki ga lastnoročno ali z elektronskim podpisom podpišejo vsi člani kolektiva in v katerem je podano soglasje vseh članov kolektiva k prijavi na razpis, ter natančno opredeljena delitev sredstev sofinanciranja projekta med posameznimi člani kolektiva (obrazec dogovora je del razpisne dokumentacije). Prijavi je treba poleg tega priložiti tudi lastnoročno ali z elektronskim podpisom podpisana pooblastila vseh posameznih članov kolektiva posebej, s katerimi pooblaščajo skupnega predstavnika članov kolektiva, da v njihovem imenu oziroma v imenu kolektiva poda prijavo na razpis in v postopku razpisa predstavlja celoten kolektiv (obrazec pooblastila je del razpisne dokumentacije). Upravna odločba, s katero se odloči o vlogi za sofinanciranje kulturnega projekta kolektiva, pa vključuje vse posamezne člane kolektiva, prav tako so vsi posamezni člani kolektiva stranke oziroma podpisniki morebitne pogodbe o sofinanciranju. Umetniški kolektiv kandidira za en avtorski projekt.

1. Prijavitelji opravljajo dejavnosti v Republiki Sloveniji in so registrirani za opravljanje kulturno-umetniških dejavnosti in posredovanje kulturnih dobrin. Glede na osnovno dejavnost niso izobraževalne in vzgojno-izobraževalne institucije oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti in posredovanje kulturnih dobrin v Sloveniji.
2. Prijavitelji v prijavi projekta ne zaprošajo za financiranje stroškov, za katere jim je ministrstvo, Slovenski filmski center, Javna agencija za knjigo Republike Slovenije, Javni sklad Republike Slovenije za kulturne dejavnosti ali drugi državni organi ali lokalna skupnost že dodelila javna sredstva.
3. Isti projekt prijavlja le en prijavitelj (kot samostojni prijavitelj ali kot umetniški kolektiv).
4. Prijavitelj na javni razpis prijavlja največ en (1) projekt. Če člani kolektiva podajo vlogo na razpis kot umetniški kolektiv, na razpis ne smejo podati tudi samostojne vloge ali na razpisu sodelovati tudi kot člani drugega kolektiva.
5. Prijavitelji prijavljajo projekte, ki bodo v celoti realizirani v letu 2025.
6. Prijavljeni projekt ni del rednega ali izrednega študijskega programa.
7. Prijavitelji zagotavljajo dostopnost projekta javnosti.
8. Vloga prijavitelja je skladna z definicijami pomenov izrazov, določenih v 4. točki razpisa.
9. Prijavitelji ne prijavljajo projekta, ki vsebinsko ne sodi na razpisno področje in ga strokovna komisija zato ne more oceniti s kriteriji, navedenimi v razpisnem besedilu pod točko 8.
10. Prijavitelji so, če so bili pogodbena stranka ministrstva v letih 2023 in 2024, izpolnjevali vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana in tekoča dokumentacija ministrstva za leti 2023 in 2024).
11. Prijavitelji prijavljajo projekt, katerega zaprošeni znesek financiranja ne presega najvišje mogoče višine zaprošenih sredstev, ki je opredeljena na razpisnem podpodročju.
12. Prihodki projekta so enaki njegovim odhodkom.
13. Prijavitelji dovoljujejo objavo osebnih podatkov z namenom objave rezultatov razpisa na spletni strani ministrstva, v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP, 23/14, 50/14, 19/15 – odl. US,102/15, 7/18 in 141/22) in Zakonom o varstvu osebnih podatkov (Uradni list RS, št. 163/22).
14. Vloga je v celoti napisana v slovenskem jeziku (razen naslovov projektov oziroma umetniških enot ter z izjemo morebitnih originalnih izjav tujih partnerjev, ki pa jim je treba priložiti prevod v slovenski jezik).

Prijavitelj poda izjavo o izpolnjevanju pogojev iz točke 6.1. s podpisanimi izjavami v prijavni aplikaciji. Če ministrstvo pozneje zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

* 1. **Posebni pogoji za posamezna področja:**

Vloge na javni razpis lahko oddajo le prijavitelji, ki poleg splošnih izpolnjujejo še naslednje posebne pogoje za posamezno podpodročje:

* + 1. **Posebni pogoji za sodelovanje na razpisnem podpodročju Produkcija intermedijskega projekta:**
* da so v obdobju 2021–2024 delovali tudi na področju intermedijskih umetnosti in so kadarkoli v tem obdobju na referenčnih prizoriščih izvedli vsaj štiri (4) projekte na področju intermedijskih umetnosti;
* da znaša zaprošena vsota za sofinanciranje projekta s strani ministrstva največ 15.000,00 EUR in da ta znesek ne presega 80 odstotkov celotne vrednosti projekta;
* da na javni razpis prijavljajo največ en (1) projekt, ki je po vsebini, časovni zasnovi in obsegu zaključena celota in bo v slovenskem kulturnem prostoru prvič izveden v letu 2025.
	+ 1. **Posebni pogoji za sodelovanje na razpisnem podpodročju Postprodukcija na referenčnih prizoriščih v Sloveniji in mednarodnem prostoru:**
* da so v obdobju 2021–2024 delovali tudi na področju intermedijskih umetnosti in so kadarkoli v tem obdobju na referenčnih prizoriščih izvedli vsaj štiri (4) projekte na področju intermedijskih umetnosti;
* da znaša zaprošena vsota za sofinanciranje projekta s strani ministrstva največ 9.000,00 EUR in da ta znesek ne presega 80 odstotkov celotne vrednosti projekta;
* da na javni razpis prijavljajo največ en (1) projekt, ki je po vsebini, časovni zasnovi in obsegu zaključena celota in je bil prvič javnosti predstavljen po 1. 1. 2023;
* da kot prijavitelji postprodukcije na referenčnih prizoriščih v tujini izkazujejo originalno vabilo tujega organizatorja ali producenta.
	+ 1. **Posebni pogoji za sodelovanje na razpisnem podpodročju: Avtorski projekti samozaposlenih v kulturi in drugih fizičnih oseb:**
* da so samozaposleni v kulturi, fizične osebe ali umetniški kolektiv in so v obdobju 2021–2024 izvedli vsaj tri (3) projekte na področju intermedijskih umetnosti;
* da se prijavljajo samostojno kot avtorji lastnega projekta (projekta ne prijavljajo kot soavtorji ali producenti), ki bo izveden v slovenskem kulturnem prostoru;
* da na javni razpis prijavljajo največ en (1) projekt, ki je po vsebini, časovni zasnovi in obsegu zaključena avtorska celota in bo prvič izveden v letu 2025;
* da za izvedbo projekta zaprošajo za največ 9.000,00 EUR.
	+ 1. **Posebni pogoji za sodelovanje na razpisnem podpodročju: Avtorski projekt mladega avtorja:**
* da so samozaposleni v kulturi, fizične osebe ali umetniški kolektiv in so v obdobju 2021–2024 delovale predvsem na področju intermedijskih umetnosti;
* da se prijavljajo samostojno kot avtorji lastnega projekta (projekta ne prijavljajo kot soavtorji ali producenti), ki bo izveden v slovenskem kulturnem prostoru;
* na zadnji dan roka za oddajo vlog na razpis še ne bodo dopolnili 29 let (če prijavlja projekt umetniški kolektiv, velja pogoj za vse člane kolektiva);
* da na javni razpis prijavljajo največ en (1) projekt, ki je po vsebini, časovni zasnovi ter obsegu zaključena avtorska celota in bo prvič izveden v letu 2025;
* da za izvedbo projekta zaprošajo za največ 7.000,00 EUR.
1. **IZPOLNJEVANJE RAZPISNIH POGOJEV**

Izpolnjevanje pogojev ugotavlja komisija za odpiranje vlog, ki jo med zaposlenimi na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela za nepopolno. Vloge, ki ne bodo pravočasne ali popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru poznejše ugotovitve neizpolnjevanja pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko v primeru poznejše ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**OPOZORILO:**

1. **Če se prijavitelj prijavi na ta razpis z več vlogami, kot jih določajo splošni ali posebni pogoji na posameznem razpisnem področju, se bo upoštevala zadnja vloga, preostale vloge pa bodo zavržene iz razloga neizpolnjevanja splošnih ali posebnih pogojev (kot vloge neupravičene osebe). Razen v primeru, da se član nekega umetniškega kolektiva prijavi na razpis s samostojno vlogo ali na razpisu sodeluje kot član drugega kolektiva – v tem primeru se bodo zavrgle vse vloge.**
2. **Če več prijaviteljev prijavi na ta razpis isti projekt, se vse vloge prijaviteljev istega projekta zavržejo iz razloga neizpolnjevanja splošnih pogojev (kot vloge neupravičene osebe). Če se prijavitelj prijavi s projektom, ki vsebinsko ne sodi na razpisno področje, se vloga zavrže kot vloga neupravičenega prijavitelja.**
3. **RAZPISNI KRITERIJI**

Projekte, prijavljene na projektni razpis, člani strokovne komisije za področje intermedijskih umetnosti ocenjujejo na podlagi naslednjih kriterijev.

* 1. **PODPODROČJE: PRODUKCIJA INTERMEDIJSKEGA PROJEKTA**

|  |  |
| --- | --- |
| **Kriterij:** | **Največje število****možnih točk** |
| 1. Produkcijske reference prijavitelja na razpisnem področju v obdobju 2021–2024

(dosežki prijavitelja, prepoznavnost in uveljavljenost prijavitelja in koproducenta/ov v strokovni javnosti) | 10 |
| 1. Umetniške reference izvajalcev in avtorjev
 | 15 |
| 1. Vsebinska izvirnost in aktualnost prijavljenega projekta v izkazovanju uporabe sodobnih tehnologij, ki omogočajo različne oblike, prakse in izraze
 | 30 |
| 1. Izvedbeni načrt projekta ter predvidena dostopnost in odmevnost projekta

(zagotavljanje profesionalne izvedbe, promocijski načrt, ciljne skupine obiskovalcev, število obiskovalcev in referenčnost prizorišča, preseganje lokalnih okvirov) | 20 |
| 1. Glede na obseg in vsebino realno finančno ovrednoten in finančno uravnotežen projekt

(finančna konstrukcija, razmerje med zaprošenimi sredstvi in drugimi viri, glede na obseg in vsebino dela ustrezno primerljiva višina plačila za zunanje izvajalce ter tiste, ki pri projektu sodelujejo v okviru svoje zaposlitve ali sicer v primerljivih poklicih v javnih zavodih) | 10 |
| 1. Prispevek k razvoju področja intermedijskih umetnosti
 | 10 |
| 1. Prijavitelj, ki ima status nevladne organizacije v javnem interesu na področju kulture, prejme 5 točk (16. člen Zakona o nevladnih organizacijah (ZNOrg), Uradni list RS, št. 21/18)
 | 5 |
|  **SKUPAJ:** | **100** |

* 1. **PODPODROČJE: POSTPRODUKCIJA NA REFERENČNIH PRIZORIŠČIH V SLOVENIJI IN MEDNARODNEM PROSTORU**

|  |  |
| --- | --- |
| **Kriterij:** | **Največje število****možnih točk** |
| 1. Produkcijske reference prijavitelja na razpisnem področju v obdobju 2021–2024

(dosežki prijavitelja, prepoznavnost in uveljavljenost prijavitelja in koproducenta/ov v strokovni javnosti) | 10 |
| 1. Umetniške reference izvajalcev in avtorjev
 | 15 |
| 1. Vsebinska izvirnost in aktualnost prijavljenega projekta v izkazovanju uporabe sodobnih tehnologij, ki omogočajo različne oblike, prakse in izraze
 | 25 |
| 1. Izvedbeni načrt projekta ter predvidena dostopnost in odmevnost projekta

(zagotavljanje profesionalne izvedbe, promocijski načrt, ciljne skupine obiskovalcev, število obiskovalcev in referenčnost prizorišča, preseganje lokalnih okvirov) | 25 |
| 1. Glede na obseg in vsebino realno finančno ovrednoten in finančno uravnotežen projekt

(finančna konstrukcija, razmerje med zaprošenimi sredstvi in drugimi viri, glede na obseg in vsebino dela ustrezno primerljiva višina plačila za zunanje izvajalce ter tiste, ki pri projektu sodelujejo v okviru svoje zaposlitve ali sicer v primerljivih poklicih v javnih zavodih) | 10 |
| 1. Prispevek k razvoju področja intermedijskih umetnosti
 | 10 |
| 1. Prijavitelj, ki ima status nevladne organizacije v javnem interesu na področju kulture (16. člen Zakona o nevladnih organizacijah (ZNOrg), Uradni list RS, št. 21/18) oziroma prijavitelj je samozaposlen v kulturi (če se prijavlja kolektiv, mora biti samozaposlen v kulturi vsaj en član kolektiva)
 | 5 |
|  **SKUPAJ:** | **100** |

* 1. **PODPODROČJE: AVTORSKI PROJEKTI SAMOZAPOSLENIH V KULTURI IN DRUGIH FIZIČNIH OSEB**

|  |  |
| --- | --- |
| **Kriterij:** | **Največje število****možnih točk** |
| 1. Umetniške in produkcijske reference prijavitelja na razpisnem področju v obdobju 2021–2024

(dosežki prijavitelja, prepoznavnost in uveljavljenost prijavitelja v strokovni javnosti) | 15 |
| 1. Prijavitelj je samozaposlen v kulturi

(če se prijavlja kolektiv, mora biti samozaposlen v kulturi vsaj en član kolektiva)  | 5 |
| 1. Kakovost prijavljenega projekta ter njegova vsebinska zaokroženost in inovativnost

(vsebinska zasnova, izvirnost in nadgradnja avtorskih ustvarjalnih postopkov) | 40 |
| 1. Izvedbeni načrt projekta ter predvidena dostopnost in odmevnost projekta

(zagotavljanje profesionalne izvedbe, promocijski načrt, ciljne skupine obiskovalcev, število obiskovalcev in referenčnost prizorišča, preseganje lokalnih okvirov) | 20 |
| 1. Glede na obseg in vsebino realno finančno ovrednoten in finančno uravnotežen projekt

(finančna konstrukcija, razmerje med zaprošenimi sredstvi in drugimi viri, glede na obseg in vsebino dela) | 10 |
| 1. Prispevek k razvoju področja intermedijske umetnosti
 | 10 |
|  **SKUPAJ:** | **100** |

* 1. **PODPODROČJE: AVTORSKI PROJEKT MLADEGA AVTORJA**

|  |  |
| --- | --- |
| **Kriterij:** | **Največje število****možnih točk** |
| 1. Izkazan dosedanji umetniški razvoj avtorja

(umetniški dosežki, študijske in obštudijske dejavnosti ter neformalno izobraževanje na področju intermedijske umetnosti) | 10 |
| 1. Prijavitelj je samozaposlen v kulturi

(če se prijavlja kolektiv, mora biti samozaposlen v kulturi vsaj en član kolektiva)  | 5 |
| 1. Kakovost prijavljenega projekta ter njegova vsebinska zaokroženost in inovativnost

(vsebinska zasnova in izvirnost avtorskih ustvarjalnih postopkov) | 40 |
| 1. Izvedbeni načrt projekta ter predvidena dostopnost in odmevnost projekta

(zagotavljanje profesionalne izvedbe, promocijski načrt, ciljne skupine obiskovalcev, število obiskovalcev in referenčnost prizorišča, preseganje lokalnih okvirov)) | 20 |
| 1. Glede na obseg in vsebino realno finančno ovrednoten in finančno uravnotežen projekt

(finančna konstrukcija, razmerje med zaprošenimi sredstvi in drugimi viri, glede na obseg in vsebino dela ustrezno primerljiva višina plačila za zunanje izvajalce projekta in zaposlene v projektu ali sicer v primerljivih poklicih v javnih zavodih) | 10 |
| 1. Prispevek projekta k umetniškemu razvoju prijavitelja in področju intermedijske umetnosti
 | 15 |
|  **SKUPAJ:** | **100** |

1. **UPORABA KRITERIJEV IN DOLOČITEV ZNESKA SOFINANCIRANJA**

Kriteriji so ovrednoteni s točkami, pri čemer je pri posameznem kriteriju navedeno največje možno število točk. Projekt je na podlagi razpisnih kriterijev lahko ocenjen z največ 100 točkami.

V sofinanciranje bodo lahko sprejeti le projekti tistih prijaviteljev, ki na podlagi ocenjevanja po navedenih razpisnih kriterijih dosežejo vsaj polovico vseh možnih točk. Izmed projektov, ki dosežejo vsaj polovico vseh možnih točk, bodo v okviru  razpoložljivih sredstev v sofinanciranje sprejeti tisti projekti, ki bodo v postopku izbire oziroma ocenjevanja na posameznem podpodročju dosegli višje število točk.

V primeru, da na posameznem razpisnem podpodročju ni zadostnega števila prijav oziroma prijavljeni projekti po razpisnih kriterijih na posameznem podpodročju niso dosegli vsaj polovice vseh možnih točk in zaradi tega na razpisnem podpodročju sredstva za sofinanciranje tega podpodročja niso v celoti razdeljena, se nerazdeljena sredstva prenesejo na ostala podpodročja po presoji strokovne komisije, pristojne za področje intermedijskih umetnosti.

Višina sredstev za projekte, sprejete v sofinanciranje, se določi tako, da se zaprošena vrednost sofinanciranja pomnoži s količnikom, ki odraža število prejetih točk. Primer: projekt, ki bo dosegel 100 točk, bo sofinanciran v višini 100 odstotkov zaprošene vrednosti (količnik 1); projekt, ki bo dosegel 85 točk, bo sofinanciran v višini 85 odstotkov zaprošene vrednosti (količnik 0,85).

Ocenjevanje in vsebinsko ovrednotenje izvede strokovna komisija, pristojna za področje intermedijskih umetnosti.

Točkovanje posamezne vloge opravi vsak član komisije v skladu z vsemi navedenimi kriteriji. Ocene so uravnotežene tudi primerjalno z drugimi prejetimi vlogami. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se ocena pri decimalni vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Primer: kriterij reference izvajalcev dva člana komisije od skupno treh ocenita s po 14 točkami, tretji pa z 10 točkami. Seštevek točk 38 se v takem primeru deli s številom 3, kot je članov komisije, kar da povprečje 12,66\*. Ocena kriterija se v tem primeru zaokroži na 13 točk in ta ocena v seštevku z ostalimi štirimi ocenami posameznih kriterijev tvori skupno oceno vloge.

S prijavitelji izbranih projektov bodo na podlagi odločb sklenjene pogodbe za obdobje trajanja razpisa.

1. **PREDVIDENA VREDNOST RAZPOLOŽLJIVIH SREDSTEV**

Predvidena vrednost razpoložljivih sredstev, namenjenih za predmet razpisa z oznako JPR-IMU-2025, je **150.000,00 EUR**.

Od tega je predvidena razdelitev med posameznimi podpodročji za razpisno podpodročje Produkcija intermedijskega projekta predvidoma 40 odstotkov, za razpisno podpodročje Postprodukcija na referenčnih prizoriščih v Sloveniji in mednarodnem prostoru predvidoma 20 odstotkov, za razpisno podpodročje Avtorski projekti samozaposlenih v kulturi in drugih fizičnih oseb predvidoma 30 odstotkov in za razpisno podpodročje Avtorski projekt mladega avtorja predvidoma 10 odstotkov celotne vrednosti razpoložljivih sredstev.

1. **OBDOBJE ZA PORABO DODELJENIH SREDSTEV**

Dodeljena proračunska sredstva za izbrane projekte morajo biti porabljena na področju razpisa v proračunskem letu 2025 oziroma v plačilnih rokih, kot jih določa Zakon o izvrševanju proračunov Republike Slovenije za leti 2024 in 2025 (Uradni list RS, št. 123/23 in 12/24).

Dodeljena proračunska sredstva se bodo izplačevala v skladu z dinamiko izplačil, opredeljeno v pogodbah o sofinanciranju kulturnih projektov, in na podlagi izdanih e-računov oziroma elektronskih zahtevkov za izplačilo, pri čemer je pri prvem zahtevku možno uveljavljati predplačila v višini 30 odstotkov pogodbene vrednosti.

1. **RAZPISNI ROK IN ODDAJA VLOG**

Razpis se začne **7. 10. 2024** in konča **7. 11. 2024**.

Vloga mora biti izpolnjena in oddana v elektronski obliki na prijavnem obrazcu v spletnem okolju eJR (na naslovu: https://ejr.ekultura.gov.si/ejr-web/) z vsemi dokazili, prilogami in podatki, določenimi v razpisni dokumentaciji in v skladu z zahtevami tega javnega razpisa. Vloga mora biti oddana oziroma predložena na enega od načinov, opredeljenih v točkah 12.1. in 12.2. Prijavitelj naj vlogo odda v skladu z izbranim podpodročjem v okviru razpisa JPR-IMU-2025.

Vlogo za projekt, ki ga prijavlja umetniški kolektiv, v njegovem imenu oziroma v imenu članov kolektiva odda skupni predstavnik članov kolektiva, ki je opredeljen v 4. in 6.1. točki besedila tega razpisa.

Dopolnjevanje in spreminjanje vlog sta možna le do poteka razpisnega roka, in sicer v spletnem okolju eJR z rabo oznake, ki je določena že oddani vlogi.

Da ne bi prišlo do preobremenjenosti strežnika prijaviteljem priporočamo, da vloge na javni razpis oddate pred zadnjim dnem razpisnega roka.Oddaja vloge pomeni, da se prijavitelj strinja z vsemi pogoji in kriteriji razpisa.

**12.1. Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletnem okolju eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletnem okolju eJR do vključno **7. 11. 2024** do **23.59**.

**12.2. Oddaja lastnoročno podpisane vloge**

Če prijavitelj nima digitalne identitete za elektronsko podpisovanje, vlogo na javni razpis kljub temu izpolni na prijavnem obrazcu v spletnem okolju eJR na naslovu: http://ejr.ekultura.gov.si/ejr-web, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva natisnjena različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 7. 11. 2024 oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA JAVNI RAZPIS z JPR-IMU-2025. Na ovojnico je treba obvezno nalepiti A4 dokument »Kuverta«, ki je priloga tega javnega razpisa in vsebuje vse potrebne podatke, kot so naslov, oznaka javnega razpisa, navedba prijavitelja in drugo.

Vse obvezne priloge, določene v razpisni dokumentaciji oziroma besedilu tega javnega razpisa, naj bodo priložene le v spletnem obrazcu in jih prijavitelji ne pošiljajo fizično.

Vloga mora biti izpolnjena na predpisanem obrazcu, ki je dostopen na naslovu www.gov.si/drzavni-organi/ministrstva/ministrstvo-za-kulturo/javne-objave/ in mora vsebovati vse obvezne priloge in podatke, določene v razpisni dokumentaciji.

1. **RAZPISNA DOKUMENTACIJA**

Razpisna dokumentacija obsega:

* besedilo projektnega razpisa z oznako JPR-IMU-2025,
* prijavni obrazec s prilogami v spletnem okolju eJR na naslovu: https://ejr.ekultura.gov.si/ejr-web/.

Razpisna dokumentacija je objavljena na spletni strani ministrstva v zavihku Javne objave in je dostopna na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani z razpisom z oznako JPR-IMU-2025.

1. **ZAVRŽENJE VLOG**

Za **prepozno** se bo štela vloga (oziroma dopolnitev ali sprememba), ki ne bo oddana v spletnem okolju eJR do vključno **7. 11. 2024** do **23.59.** Če prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana** najpozneje do **7. 11. 2024** oziroma najpozneje ta dan oddana na pošti kot priporočena pošiljka.

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, čigar vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

**– prepozno vlogo,**

**– nepopolno in/ali prepozno dopolnjeno vlogo,**

**– vlogo, ki jo bo oddala neupravičena oseba.**

1. **ODPIRANJE VLOG**

Ministrstvo bo vloge začelo odpirati 11. 11. 2024.

**OPOZORILO**

**Prijavitelje opozarjamo, da je izvedba postopka razpisa z oznako JPR-IMU-2025 vezana na proračunske zmogljivosti ministrstva. Če pride do sprememb v državnem proračunu ali finančnem načrtu ministrstva, ki bi neposredno vplivale na izvedbo postopka razpisa z oznako JPR-IMU-2025, mora ministrstvo ukrepati v skladu s spremembami v državnem proračunu oziroma finančnem načrtu ministrstva.**

**Če se v času izvedbe postopka razpisa z oznako JPR-IMU-2025 obseg sredstev, ki so v državnem proračunu, namenjena za kulturo, zmanjša toliko, da ne zagotavlja izpolnitve ciljev razpisa z oznako JPR-IMU-2025, lahko ministrstvo postopek razpisa ustavi oziroma v primeru že zaključenega izbora kulturnih projektov v skladu s spremembami proračuna zmanjša obseg sofinanciranja, spremeni ali prekine že sklenjeno pogodbo o sofinanciranju projekta.**

1. **PRISTOJNA USLUŽBENKA ZA PODAJANJE INFORMACIJ IN POJASNIL:**

Dodatne informacije o razpisu lahko zainteresirani prijavitelji dobijo pri Mojci Sfiligoj izključno po elektronski pošti mojca.sfiligoj@gov.si.

Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 6. 11. 2024, zadnji odgovori ministrstva bodo podani najpozneje do 7. 11. 2024 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z eJR se lahko prijavitelji obrnejo na Službo za digitalizacijo (sonja.hiti-ozinger@gov.si, (01) 400 7982) vsak delovni dan med 9. in 15. uro, najkasneje do 7. 11. 2024 do vključno 15. ure.

Vse potencialne prijavitelje in zainteresirane osebe vabimo na **javne inštrukcije**, ki **bodo 15. 10. 2024 ob 11.00 uri** v prostorih Ministrstva za kulturo Republike Slovenije, Maistrova ulica 10, Ljubljana, v veliki sejni sobi v pritličju. Takrat bomo podrobno predstavili razpis in odgovarjali na vprašanja v zvezi z njim. Vprašanja lahko pošiljate tudi po elektronski pošti.

1. **VPOGLED V RAZPISNO DOKUMENTACIJO**

Zainteresirane osebe se lahko seznanijo z razpisno dokumentacijo na spletnih straneh ministrstva: www.gov.si/drzavni-organi/ministrstva/ministrstvo-za-kulturo/, kot je navedeno pod točko 13.

Dr. Asta Vrečko

ministrica

1. Cilji trajnostnega razvoja so opredeljeni v Agendi za trajnostni razvoj do leta 2030 (Organizacija Združenih narodov, dostopno na https://www.gov.si/zbirke/projekti-in-programi/uresnicevanje-agende-2030/), ki so vključeni tudi v Strategijo razvoja Slovenije 2030 (dostopno na: https://www.gov.si/assets/ministrstva/MKRR/Strategija-razvoja-Slovenije-2030/Strategija\_razvoja\_Slovenije\_2030.pdf) [↑](#footnote-ref-1)